తెలంగాణలో 2500 కోట్ల పెట్టుబడులు
- ఏపీ రేయాన్‌ను తెరిపించేందుకు తోడ్పాటు..!
-  మెదక్‌లో భారీ ఫుడ్‌ ప్రాసెసింగ్‌ పరిశ్రమ
- అయిదేండ్లలో రూ.25000 కోట్ల పెట్టుబడి
- త్వరలో ఆరోగ్య సంరక్షణ రంగంలోకి: ఐటీసీ
నవతెలంగాణ, వాణిజ్య విభాగం: నష్టాల కారణంగా మూతపడిన బల్లాపూర్‌ ఇండిస్టీస్‌ను(బీఐఎల్‌టీ) (గతంలో దీనిని ఏపీ రేయాన్‌గా పిలిచే వారు) తిరిగి పునరుద్ధరించేందుకుగాను తెలంగాణ ప్రభుత్వానికి తమ పూర్తి సహకారం అదించేందుకు ఐటీసీ సూత్రప్రాయంగా ముందుకు వచ్చింది. జయశంకర్‌ భూపాలపల్లి జిల్లాలోని కమలాపూర్‌లో ఉన్న బీఐఎల్‌టీ పరిశ్రమను 2014లో నష్టాల కారణంగా మూసివేశారు. స్థానికంగా దాదాపు 2000 కుటుంబాలకు ఈ సంస్థ జీవనోపాధిగా ఉంటూ వచ్చింది. ఈ పరిశ్రమను తిరిగి పునరుద్ధరించేందుకు గాను తెలంగాణ సర్కారుకు, ఐటీసీ యాజమాన్యానికి మధ్య సోమవారం ఆసక్తికరమైన కీలక చర్చ జరిగింది. సోమవారం ఐటీసీ సంస్థ హైటెక్‌ సిటీ సమీపంలో ప్రతిష్టాత్మకంగా దాదాపు రూ.775 కోట్ల వ్యయంతో నిర్మించిన 'ఐటీసీ-కోహినూర్‌' హోట్‌లను ప్రారంభించిన అనంతరం పరిశ్రమల శాఖ మంత్రి కె.తారక రామారావు మాట్లాడుతూ బీఐఎల్‌టీ పరిశ్రమను తిరిగి పునరుద్ధరించేందుకు గల అవకాశాలను పరిశీలించి తగిన తోడ్పాటను అందించాల్సిందిగా వేదికపై ఉన్న ఐటీసీ చైర్మెన్‌ వై.సి.దేవేశ్వర్‌ను కోరారు. దీనికి స్పందించిన ఐటీసీ చైర్మెన్‌ తెలంగాణ ప్రభుత్వం అభ్యర్థనను తాము తప్పక పరిశీలిస్తామని అన్నారు. తెలంగాణ సర్కారు అందించే ప్రోత్సాహకాలను బట్టి పరిశ్రమను పునరుద్ధరించే విషయంలో సహకారం విషయమై తాము ఒక నిర్ణయం తీసుకోనున్నట్టుగా వివరించారు. అప్పట్లో కొత్త రాష్ట్రం ఏర్పాటైన తరువాత ఈ పరిశ్రమను తిరిగి ప్రారంభించేందుకు గాను యాజమాన్యానికి తగిన ఆర్థిక తోడ్పాటును అందించి తిరిగి ప్రారంభించేందుకు తెలంగాణ సర్కారు ప్రయత్నాలు సాగించిన విజయం సాధించలేకపోయింది. ఈ సంస్థకు అవసరమైన కీలక ముడి సరుకైన యూకలిప్టస్‌, వెదురు దుంగలను ఆంధ్రప్రదేశ్‌ నుంచి తెచ్చుకోవాల్సి రావడం రానురాను క్లిష్టతరంగా మారడంతో యాజమాన్యం ఈ పరిశ్రమను తెరిచేందుకు వెనుకడుగు వేసింది. దీంతో ఈ సంస్థకు తాళం పడింది.
తెలంగాణలో మరింత విస్తరిస్తాం
రానున్న రెండు మూడేండ్ల కాలంలో తాము తెలంగాణలో దాదాపు రూ.2500 కోట్ల మేర పెట్టుబడులు పెట్టనున్నట్టుగా ఐటీ ఎండీ సంజీవ్‌ పూరీ తెలిపారు. కోహినూర్‌ను పూర్తిస్థాయిలో అందుబాటులోకి తేవడంతో పాటుగా భద్రాచలంలోని సంస్థ పేపరు మిల్లు సామర్థ్యం పెంపు, పేపరు బోర్డును పునరుద్ధరించడంతో పాటు మెదక్‌లో భారీ ఫుడ్‌ ప్రాసెసింగ్‌ కేంద్రం ఏర్పాటు తదితర కార్యక్రమాలను చేపట్టనున్నట్టుగా ఆయన తెలిపారు. రానున్న రోజుల్లో ఐటీసీ ఆరోగ్య సంరక్షణ విభాగంలోకి కూడా అడుగు పెట్టాలని యోచిస్తున్నట్టుగా ఆయన తెలిపారు. ఇందుకోసం అంతర్గతంగా ఒక కమిటీని ఏర్పాటు చేసినట్టుగా వివరించారు.
హైదరాబాద్‌లోనే భారీ హోటల్‌!
హైదరాబాద్‌ హైటెక్‌ సిటీ సమీపంలో ఐటీసీ సంస్థ దాదాపు రూ.775 కోట్ల భారీ వ్యయంతో ప్రతిష్టాత్మకంగా ఐటీసీ-కోహినూర్‌ లగ్జరీ హోటల్‌ను నిర్మించింది. ఈ సందర్భంగా సంస్థ ఎండీ సంజీవ్‌ పూరీ మాట్లాడుతూ ప్రస్తుతం ఐటీసీ గొడుగు కింద మొత్తం నాలుగు బ్రాండ్ల కింద మొత్తం 107 హోటళ్లు మొత్తం 9500 గదుల సామర్థ్యంతో ఉన్నట్టుగా ఆయన తెలిపారు. రానున్న అయిదేండ్ల కాలంలో మరో 24 హోటళ్లను జోడించనున్నట్టుగా వివరించారు. ఇందులో చాలా హోటళ్లు వివిధ స్థాయిల్లో నిర్మాణంలో ఉన్నట్టుగా వివరించారు. ఈ హోటళ్లు కూడా అందుబాటులోకి వస్తే సంస్థ మొత్తం హోటళ్ల సంఖ్య 130కి చేరుకుంటుందని.. వీటిల్లో గదుల సంఖ్య 12,000కు చేరుకుంటుందని ఆయన వివరించారు. కొత్తగా నిర్మించిన ఐటీసీ-కోహినూర్‌లో మొత్తం 271 సూట్స్‌, సర్వీస్‌ అపార్ట్‌మెంట్లు అందుబాటులో ఉండనున్నాయని వెల్లడించారు. రానున్న అయిదేండ్ల కాలంలో సంస్థ వివి విభాగాల్లో దాదాపు రూ.25,000 కోట్ల మేర పెట్టుబడులు పెట్టనుందని అన్నారు. ఇందులో దాదాపు రూ.10,000 కోట్లను కేవలం ఫుడ్‌ప్రాసెసింగ్‌ విభాగంలోనే ఖర్చు చేయనున్నట్టుగా ఆయన వివరించారు. సిగరెట్ల పరిశ్రమ ప్రస్తుతం కొంత గడ్డుకాలాన్ని ఎదుర్కొంటోందని ఇందుకు భారీగా పెంచిన పన్ను భారమే కారణమని అన్నారు. ఐటీసీ సంస్త దాదాపు 80 శాతం తన మూలధనాన్ని సిగరేటేతర పరిశ్రమలపైనే పెట్టుబడి పెట్టిందని వివరించారు.
మీ స్నేహితులకు రికమెండ్ చెయ్యండి